|  |
| --- |
| № исх: 15-13-325д/с от: 17.10.2019 |

**Қазақстан Республикасының**

**Премьер-Министрі**

**А.Ұ.Маминге**

**Құрметті Асқар Ұзақбайұлы**!

Бүгінгі депутаттық сауалға Ұлттық арнада өзім жүргізетін «Дара жол» хабарының қонағы Ауыл шаруашылығы ғылымдарының докторы, профессор, Қазақстан Республикасы Ұлттық Ғылым Академиясының академигі, үш мәрте Мемлекеттік сыйлығының лауреаты, Халықаралық «Қаракөл» ассоциасының президенті Х.Ы.Үкібаевтың сұхбаты себеп болып отыр.

Хабар барысында академик қаракөл шаруашылықтарының жағдайын, осы сала мамандарын алаңдатып отырған бірқатар мәселелерді айтып өтті.

Бұрын, 90-шы жылдардың басында қаракөл зауыты да, институты да тарап, 2,5 млн. қаракөл басы жойылып кеткен.

«Қаракөл» ассоциасының ақпаратына сүйенсек, бүгінде Түркістан, Атырау, Маңғыстау, Қызылорда өңірлерінде шоғырланған 32 шаруа қожалықтарында 100 мыңға жуық қана қой қалған. Отандық қаракөл терісін өзімізде өңдейтін цех болмағандықтан, мамандар қойды сойып, етке ғана тапсырып жатыр. Академиктің айтуынша, Кеңес дәуірінде валютаға сатылған қазақстандық көгілдір қаракөлді бүгін де өзімізден шығарып, ішкі, сыртқы нарықта өтімді тауарға айналдыруға әбден болады және бұл жұмыс басталған.

2018 жылы сәуір айындағы Үкімет отырысында мал шаруашылығын дамытудың 2018–2027 жылдарға арналған бағдарламасының аясында қаракөл шаруашылықтары да қолға алынып тері өңдейтін цехтер ашу жоспарланған болатын. Алайда, қазіргі таңда ол жоспар жүзеге аспай отыр дейді академик Үкібаев.

Осыған орай қаракөл шаруашылықтарын қолдау мақсатында:

-қаракөл қой тұқымын асылдандыру үшін асыл тұқымды аталықтардың тұқым қуалауын тексеру және әр аналық бастың есебін жүргізу;

- қаракөл шаруашылығында жұмыс істеймін деген жас мамандарды қолдау, оқыту;

-тері өндейтін цехтар ашуды ұйымдастыру;

- еліміздің қорғаныс саласындағы қызметкерлерге қысқы бас киім, сырт киім жағасына қажетті қаракөл елтірісін өзіміздің отандық өнімнен тіктіру.

Ауыл шаруашылығы саласын көтеру үшін қолға алынып жатқан мемлекеттік бағдарламалар аясында қаракөл шаруашылығына байланысты жоғарыда аталған ұсыныстарды қарастыруыңызды сұраймын.

«Қазақстан Республикасының Парламентi және оның депутаттарының мәртебесi туралы» Қазақстан Республикасының Конституциялық Заңының 27 - бабына сәйкес депутаттық сауалды қарап нәтижесі бойынша заңмен белгіленген мерзім ішінде жазбаша жауап беруіңізді сұраймын.

 **Д. Нұржігітова**

**Результаты согласования**17.10.2019 16:14:55: Токсаба А. . (Общий отдел) - - cогласовано без замечаний
17.10.2019 16:25:35: Агиса Б. А. (Общий отдел) - - cогласовано без замечаний
17.10.2019 17:06:29: Сарсембаев Е. Ж. (Отдел по взаимодействию с Комитетом по международным отношениям, обороне и безопасности) - - cогласовано без замечаний
17.10.2019 17:20:26: Уртембаев А. К. (Руководство Аппарата Сената) - - cогласовано без замечаний
**Результат подписания**17.10.2019 17:56:53 Сыдыков С. С.. Подписано